**Mă tem**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mi-e sufletul o rană, tristețea, o povară

Ce-și plânge neputința ascunsă în cuvânt,

Se zbat în mine gânduri menite să mă doară,

Mă pierd în labirintul dintre a fi și sunt.

În jurul meu se sfarmă și strigă de durere

Un univers utopic în care am crezut,

Iar inima se zbate și moare în tăcere

Când bezna mă cuprinde c-o forță de temut.

Iubirea-i doar minciună, nu este un refugiu,

Calvarul existenței e pentru mulți blestem!

În vis nu-i alinare, iar noaptea e un giulgiu.

Dacă așa-i în viață, să mor, nu mă mai tem!

28.07.2016